Hyundai se luukse sportnuts opgeknapHyundai het hom nou al goed in die Suid-Afrikaanse motormark gevestig. Ek sou sê hulle het dit eenvoudig reggekry om goeie en betroubare motors teen ŉ billike prys te bied. Dit bring my by ŉ kopskuif wat ek vir myself moet maak. Is R800 000 vir ŉ Hyundai belaglik? Sien, my kop is nog waar ŉ mens ŉ BMW X5 vir daai soort geld kon koop – maar ŉ mens kan nie meer nie. ŉ BMW X5 gaan jou nou R1,5 miljoen uit die sak jaag – wel vir ŉ sessilinder-diesel, maar Mercedes-Benz se viersilinderdiesel is ook R1,4 miljoen. Audi se Q5 is baie nader aan die merk teen R865 000, maar dit sal vir die intreemodel wees. Hyundai se Santa Fe is gepeper met elke denkbare luuksheid. Sê ek dan dat Hyundai ŉ luukse handelsmerk is? Nee, maar die Santa Fe is egter wel ŉ luukse motor, met minder van die lokvalle wat saam met ŉ luukse handelsmerk kom soos waardevermindering en reuse-instandhoudingskoste. Daar is twee modelle in die Santa Fe-stal: ŉ voorwielaangedrewe Executive en ŉ vierwielaangedrewe Elite. Albei word deur ŉ fantastiese 2.2-viersilinderturbodiesel aangedryf wat 148 kW en 441 Nm bied. Nie net trek die enjin werklik sterk nie, maar gepaard met die nuwe 8-spoed-dubbelkoppellaarratkas is die Santa Fe werklik lig op brandstof en haal maklik syfers van 6 ℓ/100 km sonder om jou te veel aan die spoedgrens te steur. Die sitplekke in die Santa Fe is lieflik. Dit bied goeie steun terwyl dit uiters gemaklik is. Die binneruim is gepeper met elke denkbare luukse truuk en veiligheidstelsel. Alles is daar van blindekolwaarskuwing, ŉ selfverduisterende truspieëltjie, outomatiese ligte en ruitveërs, klimaat- en spoedbeheer, asook ses lugsakke. Die Santa Fe spog met sewe sitplekke en ŉ 2,5 ton-sleepkrag. Dit maak die Santa Fe ŉ lieflike gesinsbuks. Vir diegene wat werklik ver van die teerpad af wil wandel, is die bakkie-gebaseerde sportnutse soos ŉ Everest of Fortuner waarskynlik ŉ beter oplossing – maar vir diegene wat uitmuntende gemak op die teer wil hê, staan die Santa Fe baie sterk. Op die pad toer die Hyundai soos ŉ droom. Die enjin is tjoepstil en die ritgehalte puik. Padhouvermoë is beter as wat die bakkie-gebaseerde SNV’e kan bied, en in die kol vir dié soort voertuig. Die reeks lyk só: Die reeks word gedek deur ŉ 5 jaar/150 000 km-voertuig- en 7 jaar/200 000 km-dryfstelselwaarborg, asook ŉ 6 jaar/90 000 km-diensplan.